Milvu

U **Milvu **(o Filanciu) (*[[Milvus milvus]]*) hè un aceddu chì faci parti di a famiglia di l' Accipitridae. Hè un tipu d'aceddu chì hè cumunu in Auropa.

## Discrizzioni
U dimurfismu sissuali hè guasi inesistenti ind'è u milvu, ma a femina hè appena più chjara cà u masciu. Par taglia (masciu 60&nbsp;cm, femina 66&nbsp;cm) è apartura alari (masciu 150&nbsp;cm, femina 160&nbsp;cm), supareghja u milvu brunu, incù u quali à spessu si cunfondi. U so piumaghju hè moltu più chjaru cà quiddu di u milvu brunu, da u quali si distingui par a coda russiccia caratteristica è assà furcata. S'eddu hè ussirvatu in bulu, si distingui par via di u so culori russicciu è di a tacca bianchiccia annantu à u latu infiriori di i penni remiganti primarii. Hè un animali chì a so coda mori larga li parmetti d'arià più faciuli.

U capu di u milvu hè grisgiu. U milvu pò campà sin'à 25 anni. Hè longu 60 à 70 cm. U pesu di u milvu masciu varieghja trà 700 è 1000 grammi, è quiddu di a femina varieghja trà 900 è 1300 grammi. U milvu mangna topa, aciartuli, ruspa, ranochji, è mignoculi. S'accoppia à a fini di marzu o à u principiu d'aprili.

U milvu si cunnosci da u buzaiu chì u milvu hè codisfurcatu, inveci u buzaiu t'hà a coda ronda.

## Biulugia
U milvu hè un aceddu sulitariu è tarrituriali. Si nutrisci par u più di picculi mammiferi, di rettili, d'anfibii è di mastaruculi. Arieghja à spessu sopra à i campi è pratulini in cerca di nutrimentu, ch'eddu cattura incù i so artigli putenti. U milvu hè munugamu è i coppii custruiscini un grandi nidu in un arburi. A femina diponi di regula 2 à 4 ova, chì sò incubati da i dui parenti. I ghjovani si ni bulani dopu à à l'incirca 6 sittimani. 

## Tassunumia
Sò cunnisciuti dui sottuspezii di milvu:
**Milvus milvus milvus* (Linnaeus, 1758)
**Milvus  milvus fasciicauda*  Hartert, 1914,  incù un ariali ristrettu à Capu Verdi

### In Corsica

*Milvus milvus* hè prisenti in Corsica. In Corsica ci si trova a più impurtanta pupulazioni di milvi d'Auropa. Ma hè più piaghjincu cà muntagnolu ed hè raru d'ussirvà lu sopra à 1400 metri. U milvu hè più cumunu in Pumonti ca in Cismonti. Fraquenta piuttostu i rigioni piaghjinchi è a machja bassa. Par quissa, ùn si scontra micca in i furesti di l'interiori di l'isula nè menu in i machjona. A più impurtanta pupulazioni di milvi in Corsica stà in Balagna, par via di a prisenza di u cunigliulu. A pupulazioni di milvi in Corsica pò essa stimata à 300 coppii arrighjunati. 

U milvu hè calatu mori in Italia dipoi u principiu di u XXimu seculu. Hè ancu sparitu da certi rigioni d'italia. In 1980, ùn ci firmava più ca circa 150 coppii. In Tuscana in particulari ind'eddu era cumunu, hè sparitu in u sittanta. Furtunatamenti, ci hè statu un programmu di riintruduzzioni di u milvu in Tuscana, elaburatu da l'Associu di l'Amichi di u Parcu Naturali di Corsica. Hè privistu cusì di prilivà uni pochi di puilacona in Corsica è in Svizzara è di purtà li in Tuscana. Cinqui piulacona di Corsica sò stati turrati à introducia in Tuscana in 2007.

## Cunsirvazioni
U milvu hè stata classificatu com'è essendu di priaccupazioni minori da l'Unioni internaziunali par a cunsirvazioni di a natura (UICN). Eppuri, a spezia hà cunnisciutu calati in u passatu par via di a parsecuzioni, di l'avvilinamentu è di a distruzzioni di l'ambienti. I sforzi di cunsirvazioni ani cuntribuitu à a stabilisazioni di i pupulazioni, ma a spezia ferma vulnerevuli. 

U milvu hè prutettu da a cunvinzioni internaziunali di Washington (CITES) chì intardisci u cummerciu di i spezii di fauna è di flora minacciati di sparizioni.

## Gallaria d'imagini

Image:Milvus milvus R(ThKraft).jpg|
Image:Flying Falcon.jpg|
Image:Milvus milvus L(ThKraft).jpg|
Milvus milvus MHNT.ZOO.2010.11.80.15.jpg |Museum specimen 


## Noti


## Rifarenzi
* J.-C. Thibault & G. Bonaccorsi, *The birds of Corsica*, British Ornithologists’ Union, Check-list n°17, 1999
* Jean-Claude Thibault, *Connaître les oiseaux de Corse - Acelli di Corsica*, Ed. Albiana, 2006
* Le milan royal - U milvu (in francesu)
* I milvi di Corsica in Tuscana - Associu di l'Amichi di u Parcu Naturali di Corsica (in francesu 

## Liami
* [Lessicu - L'aceddi, [Adecec]]
* Imagini di u milvu (in inglesu) 

## Altri prugetti
*  ''Milvus milvus'' annantu à Wikimedia Commons.